Fragile

Fragile je slovenská vokálna hudobná skupina vytvorená z etablovaných osobností slovenskej hudobnej, divadelnej a televíznej scény. Vznikla v roku 2004 v Bratislave. Bez použitia hudobných nástrojov, teda a cappella, interpretuje známe rock, pop, jazzové hity svetových umelcov, akými sú napríklad Beatles, Dolly Parton, Ed Sheeran, Sting, Justin Timberlake, Pink, Bruno Mars, ale tiež populárne skladby domácej proveniencie: Richard Müller, Elán, Miroslav Žbirka, Peter Lipa... Inšpiráciou pre skupinu je okrem iného tvorba svetových úspešných vokálnych telies (Pentatonix, Manhattan Transfer, The Real Group, The Idea of North, The King´s Singers...).

 História 
 Vznik skupiny 
História skupiny Fragile siaha do roku 2003 (december), keď sa stretli Branislav Kostka, inak dirigent klasickej hudby, Slavo Košecký, Mariana Tökölyová (vtedajší speváci formácie Close Harmony Friends), Kamil Mikulčík, Soňa Norisová (v tom čase herci Radošinského naivného divadla) a Martin Noris (gitarista a skladateľ), aby založili vokálne sexteto. Spájala ich nielen láska k jednému ojedinelému hudobnému žánru ale aj spoločný cieľ – povznesenie úrovne slovenskej a cappellovej hudby.

 Personálne obsadenie a jeho zmeny 
Skupina začala na jar roku 2004 skúšať, po krátkom čase však skupinu opustil Martin Noris a na jeho miesto prišiel Viliam Csontos, muzikálový herec. V tejto zostave už  skupina spieva na prvom vystúpení v septembri 2004. Časom vznikla potreba obohatiť zvuk ešte o jeden ženský hlas a tak Braňo Kostka oslovil Lindu Konrád, tanečníčku a speváčku. Istý čas v skupine pobudla, ale vzhľadom na jej dlhodobejšie umelecké aktivity v zahraničí sa táto spolupráca časom ukázala ako nemožná. Navyše v roku 2005 odišla aj Mariana Tökölyová, Soňa Norisová sa stala mamičkou a tak sa udiali hneď viaceré zmeny: miesto Mariany obsadila herečka Helena Krajčiová, novou speváčkou sa stala Jana Golis a ako posledná v tomto roku do kapely pribudla Svetlana Rymarenko z bratislavskej nu jazzovej skupiny Nu Folder. Tak vznikla dlhodobá ustálená podoba zostavy (Kostka, Norisová, Golis, Rymarenko, Krajčiová, Košecký, Csontos, Mikulčík). 

Väčši personálne pohyby nastávajú od roku 2013. K pôvodným ôsmim spevákom sa počas turné s Richardom Müllerom – Hlasy pridali Kamila Apetauer, Peter Lacho, Jana Boltižiar a Martin Madej. Skupina však od tohto turné definitívne prechádza na systém alternácií takmer na všetkých postoch, keďže vyťaženie je enormné. V roku 2016 prestávajú v skupine pôsobiť Kamil Mikulčík a Viliam Csontos. Basistom sa stáva Jozef Hečko (bubeník kapely Karpatské Horké). Počas rokov 2017 až 2019 do skupiny prichádzajú ďalší noví speváci a speváčky - Martin Klempár, Daniela Tomešová, Lina Mayer a Anabella Mollová, naopak členkou prestáva byť Helena Krajčiová. Od roku 2023 pôsobí v skupine aj druhý basista Markus Daniel a v roku 2025 sa ďalšou sopranistkou stáva Barbora Švidraňová. 

Fragile zväčša vystupujú ako septeto (tri ženské hlasy, tri mužské hlasy a beat-box), pri výnimočných príležitostiach stojí na pódiu viac spevákov. So skupinou sporadicky spolupracovali aj herec Svätopluk Malachovský, speváčka Jana Daňová a Viktor Nižník (ex-Backwards).

 Pôsobenie skupiny 
Zo začiatku existencie skupina spieva väčšinou na príležitostných firemných akciách a eventoch, prvý väčší prienik do povedomia verejnosti však urobila už na televíznom prenose z vyhlasovania ankety OTO začiatkom roka 2005. Odvtedy začali príležitosti prezentácie skupiny pribúdať a s nimi aj narastať poslucháčska obec. Kapela začala aj s pravidelnými koncertami, ktoré bývali najskôr v známej kaviarni Scherz na Palisádach, neskôr v Divadle v podpalubí na lodi na petržalskej strane Dunaja, v kaviarni Tulip a Rock Café v Dúbravke. Skupina príležitostne koncertovala na Novej scéne, v Štúdiu L & S a tiež v kultúrnych domoch a kostoloch po celom Slovensku. Po úspešnom turné Hlasy s Richardom Müllerom (2013) skupina získala priaznivcov aj v Česku a koncertuje aj tam.   

Významným počinom bol aj koncert Fragile Queen Symphony v rámci festivalu Viva Musica! , v edícii 2015. V hale Národného tenisového centra v Bratislave predstavili svoje úpravy veľkých hitov skupiny Queen v spojení so symfonickým orchestrom a rockovou kapelou v obsadení Martin Valihora, Eugen Vizváry, Michal Bugala, Tomáš Gajlík, Juraj Zaujec a Oskar Rózsa. Tento projekt pokračuje aj naďalej (už bez orchestra, len s kapelou) a predstavil sa vo viacerých mestách Slovenska a tiež viackrát na prestížnom pódiu na Zámku Šimák v Pezinku. V sprievodnej kapele sa predstavili v alternáciách aj Andrej Urminský, Juraj Griglák, Roland Kaník, Štefan Bugala a Richard Csino.  

Skupina v posledných rokoch robí aj spoločné koncertné projekty, medzi ktoré patria šnúry s Máriou Čírovou, (2024 - 2025) Robom Opatovským (vianočné, 2024, 2025), či Petrom Lipom (2025, 2026), zaujímavý bol aj samostatný program s baletom SND, a tiež séria koncertov s fenoménmi jazzovej improvizácie Janoska Ensemble.

Skupina Fragile v rokoch 2024 - 2025 účinkovala aj v spomienkovej relácii STVR Sieň slávy, kde vystupovala ako stály hosť a predstavila mnohé slovenské a svetové skladby nielen v úpravách a cappella, ale aj s iným doprovodom (klavír, akustická gitara, komorný orchester rôzneho obsadenia...) a v rôznych hlasových kombináciách (sóla, duety, spoločné čísla s hosťami programu atď.)

 Členovia 
 Branislav Kostka – umelecký vedúci skupiny, beatbox
 Soňa Norisová – soprán
 Jana Golis – soprán
 Daniela Tomešová – soprán
 Lina Mayer – soprán
 Barbora Švidraňová - soprán
 Svetlana Rymarenko – alt
 Anabella Mollová – alt
 Slavo Košecký – tenor
 Peter Lacho – tenor
 Martin Madej – tenor, beatbox
 Martin Klempár – tenor
 Jozef Hečko – bas
 Markus Daniel - bas

 Diskografia 
 2007: Voice Mail – Musica Tyrnaviensis EAN 8 588003 396082, CD
 2009: Vianoce 
 2010: Next Level – CD
 2011: Deťom – CD
 2011: Vianoce 2 – CD
 2012: Fragile & Oskar Rózsa Band LIVE – CD
 2013: Hlasy (Richard Müller & Fragile) – CD  – Universal Music
 2014: Hlasy 2 (Richard Müller & Fragile) – CD, DVD (CD1, CD2, DVD), Universal Music Richard Müller vydává pokračování alba "Hlasy" a vyráží na rozsáhlé turné, musicserver.cz
 2015: Fragile Queen Symphony – CD, Viva Musica! Records (Live záznam z koncertu v rámci Viva Musica! festivalu) Projekt Fragile Queen Symphony predčil očakávania, vydajú aj koncertné CD, hudba.zoznam.skProjekt Fragile Queen Symphony vychádza na CD nosiči, ticketportal.sk
 2015: Fragile Queen Symphony 2 – CD, Viva Musica! Records (Live záznam z koncertu v rámci Viva Musica! festivalu)

 Ocenenia 
 V slovenskej hudobnej ankete Slávik získala skupina v roku 2012 8. miesto.
 Krištáľové krídlo za rok 2013 v kategórii Rock Pop Jazz spoločne s Richard Müllerom
Osobnosť televíznej obrazovky za roky 2013, 2014 a 2015 v kategórii Skupina roka

 Referencie  

 Iné projekty 

 Externé odkazy 
 Oficiálna stránka – www.fragile.sk
 Fragile na Facebook-u
Youtube kanál Fragile - https://www.youtube.com/user/SkupinaFragile

Kategória:Slovenské vokálne skupiny
Kategória:Hudobné skupiny z 2004
Kategória:Držitelia Krištáľového krídla